`

|  |  |  |
| --- | --- | --- |
| Secretariat of the Kulhudhuffushi Council, South ThiladhunmathiHDH. Kulhudhuffushi, Rep. of Maldives |  | ތިލަދުންމަތީ ދެކުނުބުރީ ކުޅުދުއްފުށީ ކައުންސިލްގެ އިދާރާހދ.ކުޅުދުއްފުށިދިވެހިރާއްޖެ |

**ރަށު ޤުރުއާން މުބާރާތުގެ ޤަވާއިދު**

1. ތަޢާރަފް:

( ހ ) މިއީ ކުޅުދުއްފުށީ ކައުންސިލްއިން ރަށު ފެންވަރުގައި ބާއްވާ ޤުރުއާން މުބާރާތް ހިންގުމުގެ ޤަވާއިދެވެ.

( ށ ) މި ޤަވާއިދަށް ކިޔަނީ " ރަށު ޤުރުއާން މުބާރާތް މުބާރާތުގެ ޤަވާއިދު " އެވެ.

( ނ ) މިއީ، ޕްރީ ސްކޫލް، ސްކޫލް، އަދި ޤުރުއާން ކުލާސްތަކާއި ގުޅިގެން، އަހަރަކު އެއްފަހަރު ރަށު ފެންވަރުގައި ބޭއްވުމަށް ކުޅުދުއްފުށީ ކައުންސިލްއިން އިސްނަގައިގެން ބާއްވާ މުބާރާތެކެވެ.

2. މުބާރާތުގެ ނަން:

 ( ހ ) މި މުބާރާތަށް ކިއުމަށް ހަމަޖެހިފައިވަނީ " ޤުރުއާން މުބާރާތް ( އަހަރު ) މިހެންނެވެ. މިސާލަކަށް ޤުރުއާން މުބާރާތް 1438 މިފަދައިންނެވެ.

3. މުބާރާތުގެ މަޤްޞަދު:

( ހ ) ރަށުގައި ކީރިތި ޤުރުއާނުގެ ހަމަތަކުގެ މަތިން އުނގެނުމާއި، އުނގަންނައިދިނުމުގައި ތަރުތީލްކޮށް ކިޔެވެމުގެ ޤާބިލްކަން އުފެއްދޭނެ ފަދަ ވާދަވެރި މާހައުލެއް އުފެއްދުން.

( ށ ) ރަށުގެ ރައްޔިތުންގެ ހިތްތަކުގައި ކީރިތި ޤުރުއާނަށް ލޯބި ޖެއްސުމާއި، ޤުރުއާން ކިޔެވުމުގެ ފަންނު އާލާކޮށް ދިރުވުމަށް މަސައްކަތް ކުރުން.

( ނ ) ޤައުމީފެންވަރެއްގައި ޤުރްއާން ކިޔަވާނެ ރަނގަޅު ދަރިވަރުންތަކެއް އުފެއްދުމާއި ކީރިތި ޤުރްއާނުގެ ގިއުގަނޑުގެ ތެރޭގައި ކުދިން ތަރުބިއްޔަތުކުރުމުގެ މުހިންމުކަން ހާމަކުރުން.

( ރ ) ޤުރްއާން ކިޔެވުމުގެ އަތޮޅު މުބާރާތުގައި ވާދަކުރާނެ ބައިވެރިން ހޮވުން.

4. މުބާރާތުގައި ބައިވެރިވާ ފަރާތްތައް:

( ހ ) މުބާރާތުގައި ބައިވެރިކުރެވޭނީ ޕްރީ ސްކޫލް، ސްކޫލް، އަދި މިނިސްޓްރީ އޮފް އެޑިއުކޭޝަންގައި ކީރިތި ޤުރުއާން ކިޔަވައިދޭ ތަނެއްގެ ގޮތުގައި ރަޖިސްޓްރީކޮށްފައިވާ ކުލާސްތަކަށް އެކަންޏެވެ.

( ށ ) ކޮންމެ ބައިވެރިއަކަށްވެސް ބައިވެރިވެވޭނީ ކަނޑައެޅިފައިވާ ގޮފިތަކުންކުރެ ކޮންމެވެސް އެއްގޮތްޕެއްގައެވެ.

( ނ ) ބައިވެރިވާ ދަރިވަރުންގެ ނަންތައް ( ޢުމުރުފުރާއާއި ކިޔަވާ ގޮފި އަދި ސްކޫލް ) އެނގޭނޭހެން ކައުންސިލްގެއިދާރާއިން ކަނޑައަޅާ ތާރީޚެއްގެ ކުރިން ހުށަހަޅަންވާނެއެވެ.

( ރ ) މުބާރާތުގައި ބައިވެރިވެވޭނީ ކުޅުދުއްފުށީ ކައުންސިލްއިން ކަނޑައަޅާ ތާރީޚްގެ ކުރިން މުބާރާތުގައި ބައިވެރިވާން އެދޭ ފޯރމް ކުޅުދުއްފުށީ ކައުންސިލްއަށް ހުށަހެޅުމުންނެވެ. އަދި ތިރީގައިވާ މަޢުލޫމާތުތައް ހިމަނައިގެން ރަށު ޤުރުއާން މުބާރާތުގައި ބައިވެރިވުމަށް އެދޭ ފޯރމް ތައްޔާރުކުރެއްވުމަށްފަހު ބައިވެރިވާން އެދޭ ޕްރީ ސްކޫލް، ސްކޫލް، އަދި ޤުރުއާން ކުލާސްތަކަށް ފޯރުކޮށްދިނުމަކީ ކުޅުދުއްފުށީ ކައުންސިލް އިދާރާގެ ޒިންމާއެކެވެ.

* ފުރިހަމަ ނަން: ( ޢާންމުކޮށް ކިޔާނަމާއިއެކު )
* ދިވެހިރައްޔިތެއްކަން އަންގައިދޭ ކާޑް ނަންބަރު / އުފަންދުވަހުގެ ސެޓްފިކެޓް ނަންބަރު:
* ޖިންސް:
* އުމުރު: ( އުފަންތާރީޚާއިއެކު )
* މިހާރު އުޅޭ އެޑްރެސް:
* އުމުރުފުރާ:
* ރަޖިސްޓްރީވެފައިވާ އެޑްރެސް:
* ރައްވެހިވެފައިވާ އަތޮޅާއި ރަށް:
* ސްކޫލެއްގައި އުޅޭ ކުއްޖެއްނަމަ ސްކޫލާއި ކުލާސް:
* ބައިވެރިވާން އެދޭ ގޮފި:
* ބައިވެރިވާ ކޮޅު ( ފެށޭ ކޮޅު ނުވަތަ ނިމޭ ކޮޅު ) : ( ފެށޭ ކޮޅު ބަޤަރާ ސޫރަތާއިވީ ކޮޅު އަދި ނިމޭ ކޮޅު އަންމާފޮތާއި ވީކޮޅު )
* ކިޔެވުމަށް އެދޭ ރާގު: ( ދިގުރާގަށް ނުވަތަ ކުރު ރާގަށް )

5. މުބާރާތް އިޢުލާންކުރުން.

( ހ ) ކޮންމެ އަހަރަކު މުބާރާތް ބާއްވާނެ ތާރީޚެއް ކަނޑައަޅާ ރަށުކައުންސިލްގެ އިދާރާއިން އެކަން އަންގާ އިޢުލާންކުރާނެއެވެ.

6. މުބާރާތުގައި ބައިވެރިވެވޭ ޢަދަދު:

( ހ ) ރަށުފެންވަރުގައި ބޭއްވޭ ޤުރްއާން ކިޔެވުމުގެ މުބާރާތުގައި ބައިވެރިވެވޭނީ ކޮންމެ މުއައްސަސާއަކުން( ސްކޫލްތައްޤުރްއާން ކުލާސްތައް، ޕުރީސްކޫލް،) ތަކުން ގިނަވެގެން 15 ބައިވެރިންނަށެވެ. އެއީ ބަލައިގެން ކިޔެވުމުގެ ގޮފިން 8 ބައިވެރިންނާއި ނުބަލާ ކިޔެވުމުގެ ގޮފިން 7 ބައިވެރިންނެވެ. ދެގޮފިން ބުނެވި ދިޔަ ޢަދަދަށްވުރެ މަދުން ބައިވެރިވާން އެދޭ ފަރާތްތައް އެގޮތުގެމަތިން ބައިވެރިކުރެވޭނެއެވެ.

( ށ ) މުބާރާތުގައި ބައިވެރިވެފައިވާ ދަރިވަރަކަށް މުބާރާތުގައި ކިޔެވޭގޮތް ނުވެއްޖެ ހާލަތެއްގައި، ބަދަލުގައި އެހެން ދަރިވަރަކަށް ފުރުސަތު ދިނުމުގެ ގޮތުން ރިޒާވް 2 ދަރިވަރުންގެ ނަން ޓީމް ލިސްޓްގައި ހިމެނިދާނެއެވެ. އެއީ ބަލައިގެން ކިޔެވުމުގެ ގޮފިން 1 ދަރިވަރަކާއި ނުބަލާ ކިޔެވުމުގެ ގޮފީގައި 1 ދަރިވަރެކެވެ. ނަމަވެސް މުބާރާތުގައި ބައިވެރިވެފައިވާ ދަރިވަރުގެ ބަދަލުގައި ރިޒާވް ދަރިވަރު ކިޔަވާނަމަ، މުބާރާތް ފެށުމުގެ 12 ގަޑިއިރު ކުރިން އެކަން މިއިދާރާއަށް އަންގަންވާނެއެވެ.

( ނ ) މިމުބާރާތުން އަތޮޅުމުބާރާތުގައި ވާދަކުރާނެ ބައިވެރިން ހޮވޭނެއެވެ. އަތޮޅު މުބާރާތުގައި ބައިވެރިވުމުގެ ފުރުސަތު ދެވޭނީ، %75 މާކުހުން ފެށިގެން މަތިން މާކްސް ހޯދާ ދަރިވަރުންގެ ތެރެއިން އެންމެ މޮޅު 15 ދަރިވަރުންނަށެވެ. އެއީ ބަލައިގެން ކިޔެވުމުގެ ގޮފިން 8 ދަރިވަރުންނާއި ނުބަލާ ކިޔެވުމުން 7 ދަރިވަރުންނަށެވެ. ނަމަވެސް %75 އަށްވުރެ މަތިން މިދެންނެވުނު ގޮތަށް 15 ދަރިވަރުން ނުލިބިއްޖެނަމަ، އެގޮތްޕަކުން ދެން އެންމެ މަތީ މާކްސް ހޯދާފައިވާ ދަރިވަރުންނަށް އަތޮޅު މުބާރާތުގައި ބައިވެރިވުމުގެ ފުރުސަތު ދެވޭނެއެވެ.

7. މުބާރާތުގައި ވާދަކުރާ ގޮފިތައް:

( ހ ) ބަލައިގެން ކިޔެވުމުގެ ގޮފި

( ށ ) ނުބަލާ ކިޔެވުމުގެ ގޮފި

8. މުބާރާތުގެ އުމުރުފުރާތަކާއި މުޤައްރަރު:

|  |  |  |  |
| --- | --- | --- | --- |
| **#** | **އުމުރުފުރާ** | **ބަލައިގެން** | **ނުބަލައި** |
| 1 | 6 އަހަރުން ދަށް( ޕްރީ ސްކޫލަށް ޚާއްޞަ ) | 1 ފޮތް | ސޫރަތުލް ބަލަދް އިން ފެށިގެން ސޫރަތުލްނާސް އަށް ( ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުލް ބަޤަރަ 29 ވަނަ އާޔަތަށް ( ފެށޭ ކޮޅު ) |
| 2 | 7 އަހަރުން ދަށް | 2 ފޮތް | ސޫރަތުލް އިންޝިޤާޤް އިން ފެށިގެން ސޫރަތުލް ނާސް އަށް ( ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުލް ބަޤަރަ 88 ވަނަ އާޔަތަށް ( ފެށޭ ކޮޅު ) |
| 3 | 9 އަހަރުން ދަށް | 3 ފޮތް | ސޫރަތުލް މުއްދައްޘިރު އިން ފެށިގެން ސޫރަތުލް ނާސް އަށް ( ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުލް ބަޤަރަ 181 ވަނަ އާޔަތަށް ( ފެށޭ ކޮޅު ) |
| 4 | 11 އަހަރުން ދަށް | 5 ފޮތް | ސޫރަތުލް ޠަލަޤި އިން ފެށިގެން ސޫރަތުލް ނާސް އަށް (ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުލް ބަޤަރަ 271 ވަނަ އާޔަތަށް ( ފެށޭ ކޮޅު ) |
| 5 | 13 އަހަރުން ދަށް | 7 ފޮތް | ސޫރަތުލް ޙަދީދި އިން ފެށިގެން ސޫރަތުލް ނާސް އަށް (ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުލް އާލްޢިމްރާން 115 ވަނަ އާޔަތަށް ( ފެށޭ ކޮޅު ) |
| 6 | 16 އަހަރުން ދަށް | 10 ފޮތް | ސޫރަތުލް ޙުޖްރާތި އިން ފެށިގެން ސޫރަތުލްނާސް އަށް (ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުއް ނިސާ 57 ވަނަ އާޔަތަށް ( ފެށޭ ކޮޅު ) |
| 7 | 19 އަހަރުން ދަށް | 15 ފޮތް | ސޫރަތުއްދުޚާނި އިން ފެށިގެން ސޫރަތުލްނާސް އަށް (ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުއް ނިސާ ގެ ނިޔަލަށް ( ފެށޭ ކޮޅު ) |
| 8 | 21 އަހަރުން ދަށް | 20 ފޮތް | ސޫރަތުފުއްޞިލަތު އިން ފެށިގެން ސޫރަތުލްނާސް އަށް (ނިމޭ ކޮޅު ) |
| ސޫރަތުލް ފާތިޙާ އިން ފެށިގެން ސޫރަތުލް މާޢިދަތު ގެ ނިޔަލަށް ( ފެށޭ ކޮޅު ) |

( ހ ) މުބާރާތުގައި އެކުއްޖެއް ކިޔަވާނެތަން ކަނޑައަޅާނީ މުޤައްރަރާއި އެއްގޮތްވާގޮތުގެ މަތީން ތައްޔާރުކުރެވިފައިވާ ސުވާލުތަކުން އެކުއްޖަކަށް ޤުރްއަތުން ނެގޭ ތަނެކެވެ.

( ށ ) މުބާރާތުގައި ކުދިން ކިޔެވުމުގެ ތަރުތީބު ކަނޑައަޅާނީ މުބާރާތް ހިންގާ ފަރާތުން ކަނޑައަޅާ އުޞޫލަކުންނެވެ.

( ނ ) ޢުމުރުފުރާތަކަށް ކަނޑައެޅިފައިވާ މިންވަރަށް ޙަތިމުގެ ކޮންމެ ކޮޅަކުންވެސް ކިޔެވިދާނެއެވެ. ޙަތިމުގެ ކޮޅު މާނަކުރެވެނީ ފެށޭކޮޅު އެއީ ބަޤަރާ ސޫރަތާއިވީކޮޅުކަމުގައެވެ. ނިމޭކޮޅުއެއީ ޢައްމާފޮތާއިވީކޮޅުކަމުގައެވެ.

( ރ ) މުބާރާތުގައި ބައިވެރިވާ ޢުމުރު ބަލާނީ މިމުބާރާތް ބާއްވާ އަހަރުގެ ޖެނުއަރީ މަހުގެ 1 ވަނަ ދުވަހަށެވެ. އުމުރުފުރާ ކަނޑައެޅުމުގައި ބަލާނީ ކުއްޖާ އުޅޭ ގްރޭޑަށާއި ކުލާހަށް ބެލުމެއް ނެތި ހަމައެކަނި އުމުރަށް ބަލައިގެންނެވެ.

9. މުބާރާތް އިންސާފުކުރާ ފަނޑިޔާރުން:

( ހ ) މުބާރާތުގައި ފަނޑިޔާރުކަންކުރައްވާނީ މަދުވެގެން 3 ފަނޑިޔާރުންގެ ޓީމަކުންނެވެ.

( ށ ) މުބާރާތް އިންސާފުކޮށްދެއްވާނެ ފަނޑިޔާރުން ހޮވާނީ ކުޅުދުއްފުށީ ކައުންސިލުންނެވެ. އަދި ފަނޑިޔާރުން ނެގުމުގައި އެބޭފުޅާއަކީ މޯލްޑިވްސް ކޮލިފިކޭޝަން އޮތޯރިޓީ ( އެމް.ކިޔު.އޭ ) އިން ޤަބޫލުކުރާ އަދި ދަށްވެގެން ޤުރުއާން މުދައްރިސްކަމުގެ އެޑްވާންސް ސެޓްފިކެޓް އޮތް ފަރާތެއް ކަމުގައި ބެހޭނެއެވެ.

10. މުބާރާތް ބާއްވާ ތަން:

( ހ ) މުބާރާތް ބާއްވާނީ ކުޅުދުއްފުށީ ކައުންސިލްގެ އިދާރާއިން ކަނޑައަޅާ ތަނެއްގައެވެ.

11. މުބާރާތް ކޯޑިނޭޓްކުރާނެ ފަރާތް:

( ހ ) މިމުބާރާތް ރާވާ އިންތިޒާމުކުރާނީ 3 މެމްބަރުންގެ މައްޗަށް އެކުލެވޭ ކޯޑިނޭޓިންގ ކޮމެޓީއަކުންނެވެ.

( ށ ) ކޮމެޓީގައި ހިމެނޭނީ ކައުންސިލްގެ އެސިސްޓެންޓް ޑިރެކްޓަރ އިސްމާއީލް އިބްރާހީމް، އެސިސްޓެންޓް އެކޮނޮމިކް ޑެވެލޮޕްމަންޓް އޮފިސަރ މުޙައްމަދު ޢަބްދުﷲ އަދި އެކޮނޮމިކް ޑެވެލޮޕްމަންޓް އޮފިސަރ ޞަފޫރާ ޙުސައިންނެވެ.

12. މުބާރާތުގައި އިންސާފުކުރުން:

( ހ ) އަތޮޅު މުބާރާތުގައި އިންސާފުކުރެވޭގޮތަށް ރަށު ޤުރުއާން މުބާރާތުގައި އިންސާފުކުރުމަށް ހަމަޖެހިފައިވަނީ ކޮނެމް ފަނޑިޔާރެއްވެސް ވަކި ބަޔަކަށެވެ. މުބާރާތުގައި އިންސާފުކުރެވޭ އެންމެހައި ބައިތަކާއި އުޞޫލުތައް މިޤަވާއިދާއެކު އެޓޭޗްކުރެވިފައިވާނެއެވެ.

( ށ ) މުބާރާތުގެ ކޮންމެ ބައިވެރިއެއްގެ ކިޔެވުމަށް ފަނޑިޔާރަކަށް ދެވޭނެ ޖުމްލަ މާކުހަކީ 100 އެވެ.

( ނ ) މި މުބާރާތުގައި ކޮންމެ ބައިވެރިއަކަށްވެސް ކުރެވޭނީ 2 ސުވާލެވެ. ސުވާލެއްގެ ދިގުމިނަކީ 6 ފޮޅުވަތެވެ.

( ރ ) ފުރަތަމަ ސުވާލު ކިޔަވާ ނިމުމުން ނުވަތަ ނޭންގުމުން ދެވަނަ ސުވާލު ކުރެވޭނެއެވެ.

( ބ ) ކުށްކިޔާ ކޮންމެ ފަހަރަކު އެއީ ކުށެއްކަމަށް އިޝާރާތްކުރޭވެނެއެވެ. ކޮންމެ ކުށަކަށް 1 މާކްސް ކެނޑޭނެއެވެ. މި ގޮތުން 2 ފަހަރު ފަނޑިޔާރުން އިޝާރާތްކޮށް ދެއްވާނެއެވެ. 3 ވަނަ އިޝާރާތުން ރަނގަޅު ނުކުރެއްވިއްޖެނަމަ ސުވާލު ބާޠިލް ވާނެއެވެ.

( ޅ ) ކުށެއް ޖެހުމަށްފަހު ކުށެއް އިޞްލާޙްކުރުމަށް ކޮންމެ ބައިވެރިއަކަސްވެސް ދެވޭނީ 20 ސިކުންތުގެ ވަގުތު ކޮޅެކެވެ. 20 ސިކުންތު ހަމަވާއިރު ކުށް އިސްލާޙް ނުކުރެވިއްޖެނަމަ ސުވާލު ބާޠިލުވާނެއެވެ.

13. މުބާރާތުގައި ހޮވާވަނަތައް:

( ހ ) މުޅި މުބާރާތުގެ 1، 2، 3 ވަނަ ދަރިވަރު

( ށ ) މުޅި މުބާރާތުން ނުބަލާ ކިޔެވުމުގެ ގޮފިން 1، 2، 3 ވަނަ ދަރިވަރު

( ނ ) މުޅި މުބާރާތުން ބަލައިގެ ކިޔެވުމުގެ ގޮފިން 1، 2، 3 ވަނަ ދަރިވަރު

( ރ ) 6 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( ބ ) 7 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( ޅ ) 9 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( ކ ) 11 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( އ ) 13 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( ވ ) 16 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( މ ) 19 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( ފ ) 21 އަހަރުން ދަށް ބަލައިގެން އަދި ނުބަލާ ކިޔެވުމުގެ ގޮފި 1، 2، 3 ވަނަ ދަރިވަރު

( ދ ) މުޅި މުބާރާތުގެ އެންމެ މޮޅު 10 ދަރިވަރު

( ތ ) މުޅި މުބާރާތުން 1 ، 2، 3 ސްކޫލް މަދަރުސާ އަދި ގްރުއާން ކްލާސް

14. މުބާރާތުގެ ވަނަތައް ހޮވުން.

މުބާރާތުގެ ވަނަތައް ހޮވާނީ ފަނޑިޔާރުގެ އެވްރެޖް މާރކްސްގެ ތެރެއިން އެންމެ މަތީ މާރކްސް ލިބޭ ފަރާތްތަކުގެ ތަރުތީބުންނެވެ.

( ހ ) 1 ވަނައަށް ހޮވާނީ 80 މާރކްސް އަށްވުރެ މަތީ މާރކްސް ލިބޭ ފަރާތްތަކުގެ ތެރެއިން އެންމެމަތީ މާރކްސް ލިބުނު ފަރާތެވެ.

( ށ ) 2 ވަނައަށް ހޮވާނީ 70 މާރކްސް އަށްވުރެ މަތީ މާރކްސް ލިބޭ ފަރާތްތަކުގެ ތެރެއިން 1 ވަނަ އަށް ހޮނުވު ފަރާތްފިޔަވައި ދެން އެންމެމަތީ މާރކްސް ލިބުން ފަރާތެވެ.

( ނ ) 3 ވަނައަށް ހޮވާނީ 60 މާރކްސް އަށްވުރެ މަތީ މާރކްސް ލިބޭ ފަރާތްތަކުގެ ތެރެއިން 1 ވަނަ އަދި 2 ވަނައަށް ހޮވުނު ފަރާތް ފިޔަވައި ދެން އެންމެ މަތީ މާރކްސް ލިބުނު ފަރާތްތަކެވެ.

( ރ ) މުޅި މުބާރާތުގެ 1 ވަނަ 2 ވަނަ 3 ވަނަ ސްކޫލް ހޮވާނީ އެރަށަކުން ބައިވެރިވެ ކިޔެވި ދަރިވަރުންގެ މަރކްސް އެއްކޮށް އެންމެ ގިނަ މާރކްސް ހޯދި ތަރުތީބުންނެވެ.

( ބ ) މާރކްސްގެ ގޮތުން ދެކުދިން އެއްވަރުވެއްޖެނަމަ އެދެކުދިންގެ މާރކްސްގެ ތެރެއިން ތިރީގައި ބަޔާންކޮށްފައިވާ ބައިތަކަށް ލިބިފައިވާ މާރކްސް ތަކަށް ބަލައިގެންނެވެ.

 ބަލައިގެން ކިޔެވުމުގެ ގޮފި

* + - ތަޖުވީދު
		- ފަޞާޙާ

ނުބަލާ ކިޔެވުމުގެ ގޮފި

* + - * ތަޖުވީދު
			* ޙިފްޡް
			* ފަޞާޙާ

( ޅ ) މުބާރާތުގައި ވަނަ ހޮވާނީ ފަނޑިޔާރުންގެ އެވްރެޖް މާރކްސްގެ ތެރެއިން އެންމެ މަތީ މާރކްސް ލިބޭ ފަރާތްތަކުގެ ތެރެއިންނެވެ.

( ކ ) މުބާރާތުގެ 1، 2، 3 ވަނަ ސްކޫލް އަދި ޤުރުއާން ކުލާސް ހޮވުމަށް ބަލާނީ ކޮންމެ ސްކޫލެއްގެ ނުވަތަ ޤުރުއާން ކުލާހެއްގެ އެންމެ މޮޅު 7 ދަރިވަރުންގެ ޖުމްލަ މާރކްސްއަށެވެ. މިގޮތަށް 7 ދަރިވަރުން ނެގޭނީ ގޮތްޕަށް ބެލުމެއް ނެތިއެވެ.

15. މުބާރާތުގައި ދިމާވާ މައްސަލަތައް ހުށަހެޅުން:

( ހ ) މުބާރާތް ހިނގަމުންދާއިރު ދިމާވާ މައްސަލައެއް ގައި ހިތްހަމަ ނުޖެހޭކަމެއް ދިމާވެއްޖެނަމަ މުބާރާތުގެ ކިޔެވުން ނިމުމުގެ ކުރިން ވީއެންމެ އަވަހަކަށް އެ މައްސަލައެއް ބަޔާންކޮށް ހޯލުގައި ބެހެއްޓިފައިވާ ޝަކުވާ ފޮއްޓަށް ލައްވަން ވާނެއެވެ. އަދި ވަގުތުން ޙައްލުކުރަން ފެންނަ މައްސަލައެއްނަމަ އެވަގުތު އެތާންގައި، އިދާރީގޮތުން ކަންކަން ނިންމަވަން ތިއްބަވާ ބޭފުޅުންގެ މޭޒަށްދުރުވެ އެމައްސަލައެއް ހުށަހަޅަންވާނެއެވެ.

( ށ ) ސަބަބަކާއިހުރެ ކިޔެވުމަށް ހަމަޖެހިފައިވާ ދަންފަޅީގައި ދަރިވަރަކަށް ކިޔެވޭގޮތް ނުވެއްޖެނަމަ ސަބަބު ބަޔާންކޮށް ކިޔެވުމަށް ހަމަޖެހިފައިވާ ދަންފަޅި ނިމުމުގެ ކުރިން އެކަން އިދާރީގޮތުން ކަންކަން ނިންމަވަން ތިއްބަވާ ބޭފުޅުންނަށް ހުށަހަޅަންވާނެއެވެ. އެފަދަ ބައިވެރިއަކަށް އިތުރު ފުރުޞަތެއް ދިނުމާއި ބެހޭގޮތުން ގޮތެއް ނިންމާނީ މުބާރާތުގެ ކަންކަން ކުރުމަށް ހޮވާފައިވާ ކޮމެޓީއާއި ކައުންސިލްގެ އިދާރާއާއި މަޝްވަރާކުރުމަށްފަހުގައެވެ.

16. މުބާރާތުން ވަކިވުމާއި ވަކިކުރުން

( ހ ) މުބާރާތުގައި ބައިވެރިވުމަށްފަހު، މަޤުބޫލު ޢުޒުރެއް ދިމާވެގެން މުބާރާތުން ވަކިވާން ބޭނުން ވެއްޖެނަމަ އެކަމެއް ބަޔާންކޮށް ލިޔުމަކުން ހުށަހަޅާނީ ރަށުކައުންސިލްގެ އިދާރާއަށެވެ.

**ނޯޓް: މިޤަވާއިދުގައި ހިމެނިފައިނުވާ މައްސަލައެއް ދިމާވެއްޖެނަމަ، އެކަމެއް ނިންމާނީ މުބާރާތުގެ ކޯޑިނޭޓިންގ ކޮމެޓީންނެވެ.**